kardosdrur/scandi-wiki huggingface dataset:
100 Year Starship

100 Year Starship (engelsk: 100-års stjerneskibet, eller stjerneskibet om 100 år, undertiden forkortet 100YSS) er et fælles projekt mellem USA's Defense Advanced Research Projects Agency (DARPA) og National Aeronautics and Space Administration (NASA), der i form af et stipendie til en privat organisation arbejder hen imod at kunne realisere interstellare rejser. Projektets mål, som blev offentliggjort i januar 2012, er at opnå interstellare rejser inden for de næste 100 år.

Grundlag 
The 100 Year Starship study er navnet på et étårigt projekt, der skal undersøge vilkårene for, og lægge grundstenene til, en organisation, der kan lede arbejdet hen imod visionen om 100 Year Starship. Den tidligere astronaut fra NASA, Mae Jemison, vandt licitationen som leder af sin egen fond, the Dorothy Jemison Foundation for Excellence. The Dorothy Jemison Foundation for Excellence samarbejdede med Icarus Interstellar (en non-profit-organisation dedikereret til interstellare rejser) og Foundation for Enterprise Development på DARPA projektet.

100 Year Starship Symposium 
Forud for at fonden blev sendt i udbud blev the Hundred Year Starship project skudt i gang med en konference, der blev holdt i Orlando, Florida, fra 30. september til 2. oktober 2011. Konferencen blev sponseret af både DARPA og NASA, og blev arrangeret af direktøren for DARPA’s Tactical Technology Office, David Neyland. Under konferencen var der oplæg om de teknologiske, biologiske, fysiske, filosofiske, sociologiske og økonomiske aspekter af interstellare rejser. Udvalgte afhandlinger fra konferencen blev udgivet i Journal of the British Interplanetary Society.

Efter at have valgt the Jemison foundation som vinder af licitationen blev et nyt symposium afholdt i Houston, Texas i 2012. Afhandlinger om en række emner med relation til interstellare rejser og fondens organisation blev præsenteret, herunder en afhandling af Dr. Harold "Sonny" White fra NASA's Johnson Space Center, hvori han diskuterer et forsøg på at måle forvridningen af rumtiden ved brug af et Michelson interferometer for at undersøge muligheden af rejser med overlyshastighed.

Finansiering 
DARPA er den primære bidragsyder, med støtte fra NASA. Til nu har NASA bidraget med $100.000, mens DARPA har skudt $1 million i projektet.

Eksterne henvisninger 
 Projektets officielle hjemmeside .

Referencer 

Rumfart
White House Down

White House Down er en amerikansk film fra 2013. Filmen er en politisk action-thriller, der handler om en paramilitær gruppes angreb på det Hvide Hus, og de politimænd, der forsøger at afværge angrebet.

Eksterne henvisninger 
 

Amerikanske film fra 2013

Thrillerfilm fra USA
Fire (album)

Fire er det andet studiealbum fra det danske rockband Black City. Albummet blev udgivet i Danmark den 25. februar 2013 på Mermaid Records / Sony Music.

Albummet indeholder 11 spor, hvoraf de to blev udgivet som single.

Historie 
Efter det selvbetitlede debutalbum Black City som udkom i 2010, begyndte bandet i foråret 2012 at skrive nye numre til en efterfølger. Bandet havde siden 2010 skiftet pladeselskab, og havde nu etableret et samarbejde med Mermaid Records / Sony Music. Indspilningerne til det nye album foregik i Grapehouse Studios på Gammel Kongevej i København fra oktober 2012 til januar 2013, hvor den kendte rockproducer Nick Foss skruede på knapperne som producer.

Den første single fra albummet hed "Here Comes The Rain", og udkom den 4. februar 2013, samtidig med at en musikvideo blev frigivet på Youtube. Selve albummet havde release den 25. februar 2013, og udkom på cd, vinyl og digitalt. Den næste single, "Fire" udkom først den 4. december samme år. Dette skete samme dag som bandet fremførte nummeret i TV 2 programmet GO' Morgen Danmark i Tivoli.

I december 2013 blev albummet nomineret som "Årets Danske Hard Rock-udgivelse" ved GAFFA-Prisen, sammen med Volbeat og Pretty Maids nye udgivelser fra det år.

Modtagelse 
Albummet fik flere gode anmeldelser og blev generelt godt modtaget af de danske musikkritikere. Rockmagasinet Rockfreaks gav syv ud af ti stjerner, og skrev blandt andet: 

Morten Nissen fra Lydtapet gav tre ud af seks stjerner, og mente at: "...Nick Foss’ rutinerede rockøre har været en styrke, men muligvis også en hæmsko for Black City." Derimod var BTs anmelder Steffen Jungersen anderledes begejstret for Nick Foss' produktion, og gav albummet fem ud af seks stjerner og skrev: 

Gaffas Michael Jose Gonzalez gav også Fire fem ud af seks stjerner, med følgende ordlyd: "Der er ikke så meget pis med Black City. Der er ingen dybe tallekner, der skal genopfindes, det handler derimod at skrue underholdningsværdien i vejret, træde speederen i bund og så ellers levere en gang kvalitetssange".

Rockmagasinet Metalized havde næste fuldt hus på stjernerne da de anmeldte albummet, da de gav ni ud ti, og skrev: 

Det finske musikmagasin Stalker Magazine var endnu mere imponerede. De gav ti ud og ti hjerter til Fire, og skrev i sin konklusion af anmeldelsen: "This is an album full of great songs, so that it may be hard to pick just a single favorite – and this is exactly how it should be with a really good album!"

Produktion

Personel

Band 
 Bjørn Poulsen - Lead vokal, guitar og tekster
 Kristian Klærke - Guitar, kor
 Jakob Bjørn Hansen - Trommer, kor
 Anders Borre - Bas, akustisk guitar og kor

Produktion 
 Nick Foss - Produktion

Sporliste 
 If I Ever Go Down – 2:57
 Fire – 3:48
 Pretend Not to Feel Right – 3:17
 The Day My Hero Died – 3:29
 Here Comes the Rain – 3:55
 Hey Now – 5:53
 Awakening – 3:57
 How to Smile With a Broken Heart – 3:21
 Shoot Straight – 3:31
 Here Is to You – 3:57
 Mountain – 5:13

Singler fra albummet 
 Here Comes The Rain
 Fire

Eksterne henvisninger 
 Black Citys officielle hjemmeside

Referencer 

Album fra 2013
Black City
Rockalbum fra Danmark
Tænketanken DEA

Tænketanken DEA er en tænketank med fokus på forsknings- og uddannelsespolitik. Den blev stiftet 5. maj 2010 med det formål, at ”sikre danske virksomheders konkurrencekraft gennem videnbaseret vækst”.

Bag Tænketanken DEA står Danish Society for Education and Business (DSEB, tidligere FUHU), som er en sammenslutning af erhvervsorganisationer og enkeltstående virksomheder, med samme fokusområde.

Værdier og målsætning 
Tænketanken DEA arbejder for, at intelligente investeringer i uddannelse, forskning og innovation kan bidrage til Danmarks konkurrenceevne og velstand.
 DEA arbejder for at fremme viden om sammenhængen mellem samfundets investeringer i uddannelse, forskning og innovation og de danske vækst- og produktivitetsevner - og for at placere uddannelse, forskning og innovation på toppen af den politiske dagsorden.
 Vi formidler vores viden gennem evidensbaserede analyser og undersøgelser, events, deltagelse i samfundsdebatten og gode politiske relationer - og skaber løsninger i fællesskab med vores partnere.
 Vi er en non-profit organisation, som er uafhængig af ideologiske hensyn, men hviler på en værdiantagelse om, at viden er afgørende for at skabe innovation, produktivitet og en konkurrencedygtig økonomi.

Aktiviteter 
DEA udøver sin indflydelse på samfundsdebatten gennem udgivelsen af en lang række analyser, såvel som en omfattende pressekontakt, ofte med udgangspunkt i analyserne.

Organisation 
DEA er i princippet organiseret som en forening, i hvilken der kan optages medlemmer i form af virksomheder, selvstændigt erhvervsdrivende, organisationer og uddannelses- og forskningsinstitutioner.

Foreningen ledes af en bestyrelse som pt. består af 9 medlemmer, hvoraf 4 repræsenterer uddannelses- og forskningsinstitutioner, 4 repræsenterer private erhvervsvirksomheder og den sidste, rigsstatistiker Jørgen Elmeskov, repræsenterer en offentlig virksomhed, og er formand for bestyrelsen.

DEAs daglige aktiviteter varetages af et sekretariat, som foruden den administrerende direktør, Stina Vrang Elias, tæller 30-40 medarbejdere.

Referencer

Eksterne henvisninger 
 DEAs hjemmeside

DEA
Etableret i 2010
Danmarks politik
Uddannelsespolitik
Boligøkonomisk Videncenter

Boligøkonomisk Videncenter er en tænketank med fokus på samfundsøkonomiske aspekter ved det danske boligmarked. Centeret blev stiftet af Realdania i 2009 med det formål, at ”kvalificere debatten og medvirke til at bringe de faglige miljøer og interessegrupper på det boligøkonomiske felt sammen til gavn for samfundet og borgerne i Danmark” ud fra den overbevisning, at boligmarkedet spillede en central rolle i dannelsen af finanskrisen.

Centret blev oprindeligt oprettet for perioden 2009-2012, men er siden blevet forlænget med fem år, således at det fortsættes til 2017. Senere er centeret videreført, så det nu er finansieret frem til 2022.

Aktiviteter 

Formålet med centret søges opfyldt gennem udgivelsen af rapporter, som typisk udarbejdes af eksterne parter, gennem udgivelsen af et nyhedsbrev og gennem dagspressen, som hyppigt anvender centerets sekretariatschef, Curt Liliegreen, som kilde. Curt Liliegreen er således, af Dagbladet Børsen, blevet udråbt som den 27. mest citerede økonom i den danske presse i 2012.

Organisation 

Videncentret er formelt organiseret som et projekt indenfor foreningen Realdania. Det har et sekretariat, som foruden sekretariatschef, Curt Liliegreen, tæller fire økonomer og to studentermedhjælpere.

Centret har desuden tilknyttet et rådgivende organ, bestående af økonomerne Torben M. Andersen, Christine Whitehead og Peter Englund.

Kilder

Eksterne henvisninger 
 Boligøkonomisk Videncenters hjemmeside

Tænketanke i Danmark
Realdania
Etableret i 2009
Chroicocephalus

Chroicocephalus er en slægt af fugle i familien mågefugle, der tilsammen er udbredt i alle verdensdele bortset fra Antarktis. Slægten er foreslået at omfatte visse af de fugle, der traditionelt blev placeret i slægten Larus, men på grund af ny viden om deres afstamning bør placeres i egen slægt. Slægten omfatter 12 arter, heriblandt hættemågen (Chroicocephalus ridibundus).

Navnet Chroicocephalus kan oversættes til "med farvet hoved", af chroico = "farvet" og cephalus = "hoved".

Arter 
De 12 arter i slægten Chroicocephalus:
 Tyndnæbbet måge, C. genei
 Bonapartemåge, C. philadelphia
 Kiwimåge, C. scopulinus
 Perlegrå måge, C. novaehollandiae
 Maorimåge, C. bulleri
 Andesmåge, C. serranus
 Brunhovedet måge, C. brunnicephalus
 Argentinsk hættemåge, C. maculipennis
 Hættemåge, C. ridibundus
 Gråhovedet måge, C. cirrocephalus
 Namibmåge, C. hartlaubii
 Kinesisk dværgmåge, C. saundersi

Noter

Kilder og eksterne henvisninger 
 Danske navne på alverdens FUGLE Arkiveret version fra juli 2013.
 Gill, F & D Donsker (Eds). 2015. IOC World Bird List (v 5.1). . Arkiveret
Mads Døhr Thychosen

Mads Døhr Thychosen (født 27. juni 1997) er en dansk professionel fodboldspiller, der fra efteråret 2023 spiller som forsvar for den svenske klub AIK Fotboll. Han har tidliger spillet for bl.a.  FC Midtjylland.

Han er søn af den tidligere superliga- og Vejle Boldklub-spiller Lars Døhr, der spillede 185 kampe for den østjyske klub samt den tidligere landsholdsspiller og Odense BK .

Klubkarriere 
Den engelske fodboldklub Arsenal FC har flere gange vist interesse for Mads Døhr Thychosen. Han har været med klubben til en ungdomsturnering i Italien i april 2013 og var i oktober 2013 på en uges træningsophold i London. 

Mads Døhr Thychosen fik debut på Vejle Boldklubs førstehold d. 6 oktober 2013 i 1. divisionskampen på Vejle Stadion mod Hvidovre IF. Han blev derved den yngste debutant i Vejle Boldklub i nyere tid og slog den tidligere rekordholder Mads Beierholm af pinden. Mads Døhr Thychosen var på kampdagen 16 år, 3 måneder og 9 dage.

FC Midtjylland 
Den 24. august 2014 skiftede Thychosen til FC Midtjyllands U/19-hold på en treårig kontrakt.

Han fik sin officielle debut som 18-årig den 28. oktober 2015 i en Superligakamp mod Brøndby IF. Han startede på bænken, men erstattede Marco Larsen i det 82. minut i en kamp, som FC Midtjylland tabte 1-2. I september 2016 skrev han under på en ny femårig kontakt.

Den 11. juli 2017 blev det offentliggjort, at FC Midtjylland havde udlejet Thychosen til AC Horsens på en lejeaftale gældende for resten af 2017. På sit halve år i AC Horsens nåede han at spille 17 kampe, hvorefter han vendte tilbage til FC Midtjylland.

FC Nordsjælland 
Den 8. august 2019 blev det offentliggjort, at Thychosen skiftede til FC Nordsjælland. Han skrev under på en fireårig kontrakt.

Landsholdskarriere 
Han har spillet adskillige kampe på de danske ungdomslandshold.

Referencer

Eksterne henvisninger 

Fodboldspillere fra Danmark
Fodboldspillere fra Vejle Boldklub
Fodboldspillere fra AC Horsens
Fodboldspillere fra FC Midtjylland
Fodboldspillere fra FC Nordsjælland
Jack Majgaard

Jack Majgaard Jensen (født 25. marts 1973) er en dansk fodboldtræner, der tidligere har været cheftræner for bl.a. Lyngby Boldklub og for FC Rosengård. Han var senest træner for FC Roskilde.

Karriere 
Majgaard var fra 2006 til 2009 cheftræner for den svenske klub, Lunds BK. Derefter blev han assistenttræner i Lyngby Boldklub.

Da Johan Lange forlod Lyngby Boldklub den 5. december 2013, efterfulgte Majgaard ham som cheftræner for klubben.

Efter en dårlig stime blev Majgaard fyret i foråret 2015. I august 2015 blev han ansat som ny cheftræner for FC Rosengårds kvindehold i Sverige. Han stoppede efter gensidig overenskomst som træner i klubben i september 2017.

I september 2018 blev Majgaard ny træner for Landskrona BoIS, som han skulle forsøge at redde fra nedrykning til tredjebedste scenske række. Det lykkedes ikke at redde klubben fra nedrykning og han forlod i november 2018 klubben, hvorefter han blev ny træner i sin gamle klub Lunds BK fra januar 2019.

I november 2019 blev han ny træner for Kristianstad FC, men allerede i december 2019 forlod han klubben for at blive ny træner for Vålerenga Fotball Damer.

I december 2021 vendte Majgaard tilbage til dansk fodbold, da han blev præsenteret som ny træner for FC Roskilde. Han førte Roskilde til oprykning til 2. division i sit første halvår som træner for klubben, men efter en dårlig start efter vinterpausen, blev han fyret i april 2023.

Referencer 

Fodboldtrænere fra Danmark
Fodboldtrænere fra Lyngby Boldklub
Kuling

Kuling er et udtryk for vindstyrken målt på Beaufort-skalaen med vindhastigheder fra 13,9 m/s (28 knob) til 24,4 m/s (47 knob). Dermed er kuling kraftigere end hård vind og svagere end storm.

Der er tre grader af kuling:
 Stiv kuling er vind med hastighed fra 13,9 m/s til 17,1 m/s og niveau 7 på Beaufort-skalaen.
 Hård kuling er vind med hastighed fra 17,2 m/s til 20,7 m/s og niveau 8 på Beaufort-skalaen.
 Stormende kuling er vind med hastighed fra 20,8 m/s - 24,4 m/s og niveau 9 på Beaufort-skalaen.

Kuling til havs

Kilder 
 Beaufort-skalaen forklaret på dmi.dk

Vind
Koronahul

Et Koronahul er et område, hvor Solens korona er mørkere og køligere og har en lavere tæthed i plasmaet end gennemsnittet. Koronahuller blev opdaget, da røntgenteleskoper fra Skylab-programmet fløj over Jordens atmosfære for at afdække strukturen i koronaen. Koronahuller er knyttet til unipolare koncentrationer af åbne magnetfeltlinjer. Under solens minimum findes koronahuller hovedsagelig ved solens sydlige polregioner, men de kan findes over alt under solens maksimum. Den hurtige komponent af solvinden er kendetegnet ved at færdes langs åbne magnetfeltlinjer og at passere gennem koronahuller.

Kilder 
 Spaceweather.com
 
 Jiang, Y., Chen, H., Shen, Y., Yang, L., & Li, K. (2007, January). Hα dimming associated with the eruption of a coronal sigmoid in the quiet Sun. Solar Physics, 240(1), 77-87.

Solen
Schiffdorf

Schiffdorf er en by i Landkreis Cuxhaven i den tyske delstat Niedersachsen beliggende øst for
Kommunen består ud over byen Schiffdorf af otte småbyer: Den største er Spaden ved den nordøstlige ende af Bremerhaven. Derudover er der landsbyerne Bramel, Laven, Wehden, Sellstedt, Wehdel, Altluneberg og Geestenseth.

Trafik 
Kommunen ligger ved motorvej A 27 øst og nordøst for Bremerhaven. Endvidere er der stoppesteder for jernbanen Bremerhaven – Bremervörde - Harsefeld - Buxtehude i Sellstedt, Wehdel und Geestenseth

Eksterne kilder/henvisninger 

Kommuner i Niedersachsen
Estland ved vinter-OL 2014

Estland deltog ved vinter-OL 2014 i Sotji, som blev arrangeret i perioden 7. februar til 23. februar 2014.

Medaljer 

Lande ved vinter-OL 2014
2014
Marc Ducret

Marc Ducret (født 19. april 1957 i Paris) er en fransk avantgarde jazzguitarist, der er bedst kendt for sin meget markante spillestil. Stilen er yderst original og meget ekspressiv, og siden begyndelsen af 1990'erne har Marc Ducret udgivet et hav af eksperimenterende albums blandt andet sammen med saxofonisten Tim Berne.

Senest har Marc Ducret færdiggjort fjerde og sidste del af sin Tower'-kvadrologi, der er baseret på Vladimir Nabokovs roman Ada eller Ardor, og i slutningen af 2013 blev han indsat som adjungeret professor ved Syddansk Musikkonservatorium og Skuespillerskole.

Referencer 

Musikere fra Frankrig
Jazzguitarister
Olivier Latry

Olivier Latry (født 22. februar 1962) er en fransk organist. Efter sin opvækst i det nordligste Frankrig, hvor han også påbegyndte sine musikstudier, blev han optaget ved Conservatoire National Région de Saint-Maur des Fossés, hvor han studerede orgel hos Gaston Litaize.

Fra 1981-1985 var Olivier Latry organist ved katedralen i Meaux og i en alder af 23 vandt han en konkurrence, som sikrede ham det eftertragtede embede som en af tre organister ved Cathédrale Notre Dame i Paris. 

Olivier Latry blev i 2000 tildelt ’Prix de la Fondation Cino et Simone Del Duca’ for sine orgelstudier og performances. I 2006 modtog han stipendiet ’Honoris Causa’ fra North and Midlands School of Music, og i 2007 en pris fra Royal College of Organists og fra McGill University i Montreal i 2010. I 2009 blev han udnævnt til ‘International Performer of the Year’ af American Guild of Organists i New York, og i 2013 blev han indsat som adjungeret professor ved Syddansk Musikkonservatorium og Skuespillerskole.

Referencer

Eksterne henvisninger 

Organister fra Frankrig
Jean Grolier

Jean Grolier de Servières, vicomte d'Aguisy (1479 i Lyon - 22. oktober 1565 i Paris) var en fransk adelsmand og bogsamler

Grolier var finansembedsmand af høj rang, til sidst en af de fire franske generalskatmestre og havde som skatmester ved den franske hær i Italien under et langt ophold der fået lejlighed til at fremme sin ualmindelige studere- og samlerlyst under samkvem med bogtrykkeren Aldus Manutius og andre lærde. 

Det prægtige grolierske bibliotek splittedes ved hans død; dog holdtes omtrent 3000 bind sammen i en arvings slægt i over 100 år. Omkring 1920 havde man kun genfundet lidt over 350 bind; de fleste er bevarede i Frankrig, navnlig i Nationalbiblioteket i Paris; derefter har især British Museum og Hofbiblioteket i Wien en del. To er i Stockholm og to findes i København. Groliers bøger omhandlede især antikke, historiske og arkæologiske emner. 

Hvad der navnlig er karakteristisk for dem, er de sjældent smukke bind i renæssancestil, dels udført i Italien, dels ved franske mestre, der tog italienerne til mønster; de plejer at bære indskriften Io. Grolierii et amicorum ("Jean Grolier og hans venners") samt som supralibros valgsproget Portio mea, Domine, sit in terra viventium, ("Lad mig, o Herre, få del i de levendes land") hentet fra Salmernes Bog 

Hvem der har udført Groliers bind, vides ikke; muligvis har Geoffroy Tory udført tegning til nogle af stemplerne. Når smukke eksemplarer af
Groliers bøger af og til kommer på bogmarkedet, opnår de høje priser.

En forening for boghåndværk i New York har taget navn efter ham, The Grolier Club.

Se også
Bogbind

Kilder

Noter

Litteratur 
Anvendt af Gigas og Petersen i Salmonsen:
 Le Roux de Lincy: Recherches sur Jean Grolier, sur sa vie et sa bibliothéque, Paris 1866 - Online hos Archive.org
 Carl Elberling: "Grolier og hans Samtid" i Breve fra en Bogelsker, 1909.

Eksterne henvisninger
 
 Et Grolier-bind i Skatte i Det Kongelige Bibliotek 

Bogvæsen og boghåndværk
Franskmænd i 1500-tallet
Bogsamlere fra Frankrig 
Salmonsens
Vicomter fra Frankrig
Personer fra Lyon
Hákarl

Hákarl (eller kæstur hákarl også kaldet surhaj) er en islandsk madret. Retten fremstilles af grønlandshaj eller brugde, der konserveres ved en særlig fermenteringsproces, hvor hajkødet skæres i mindre stykker for herefter at blive gravet ned i 6-7 uger (om sommeren) eller 2-3 måneder om vinteren. Dernæst hænges hajkødet til tørre i 2-4 måneder. 

Hákarl har en meget speciel ammoniaklugt og fiskesmag og kan sammenlignes med meget stærke oste.

Hákarl spises som en del af buffeten Þorramatur, et udvalg af islandske retter, der serveres på Þorrablót om vinteren. Hákarl kan dog købes i butikker på Island hele året rundt. 

Hákarl er af flere beskrevet som det værste de nogensinde har spist.

Se også
 Surströmming
 Ludfisk

Noter

Kilder 
 Opskrift på Hákarl 

Fiskeretter
Mad fra Island
Gustav Adolfsdagen

Gustav Adolfsdagen er en dag, der fejres i Sverige den 6. november til minde om Gustav II Adolfs dødsdag i 1632. Dagen er flagdag i Sverige. Gustav II Adolf blev dræbt under slaget ved Lützen, den 6. november ifølge den julianske kalender. Ifølge den gregorianske kalender var datoen den 16. november, men denne kalender blev først taget i brug Sverige i 1753.

Dagen har været fejret siden begyndelsen af 1800-tallet og er fortsat populær, særlig i Göteborg, der hylder sin grundlægger ved at spise Gustav Adolfbakelser og i Uppsala, hvor de studerende fejrer mindet om Gustav Adolfs død samt hans meget generøse gava til Universitetet. I Lund hædres i november hvert år Gustav II Adolf med  Gustavadolfsbalen, arrangeret af Göteborgs nation. Dagen fejres ligeledes på en række skoler og uddannelsesinstitutioner over hele Sverige.

I Skåne fejres ikke Gustav Adolfsdagen i så stor udrstækning, idet Gustav II Adolf ledte plyndringer og krigshandlinger i det daværende danske Skåne.

Mærkedage
Sveriges historie